I otte år strømmede milliarder gennem Dansk Banks estiske filial.

Allerede i maj fremlagde Finanstilsynet en rapport, hvor de gav Danske Bank otte påbud og otte påtaler, efter det kom frem, at bankens estiske afdeling var blevet brugt til ulovlige transaktioner og hvidvaskning for milliarder af kroner.

Onsdag fremlagde banken så deres egen rapport, der er udarbejdet i samarbejde med advokathuset Bruun & Hjejle, hvor det blev slået fast, at banken allerede i 2007 blev advaret af det estiske finanstilsyn og den russiske centralbank om, at mange mistænkelige milliarder strømmede gennem banken.

I dag fortæller Finanstilsynets direktør, Jesper Berg, til TV 2, at man vil genåbne undersøgelsen af banken.

- Vi genåbner den undersøgelse af banken, som vi i første omgang afsluttede i maj. Når der kommer nye oplysninger, vil vi altid kigge på dem og se, om der er noget yderligere at komme efter. Vi har nu siden maj løbende fulgt sagen. Men nu intensiverer vi arbejdet, vi har på området, siger han.

Og det er netop onsdagens oplysninger, der får Finanstilsynet til igen at kigge på sagen:

- Vi må jo sætte os ned og sammenligne de oplysninger, som Danske Bank har fået med de oplysninger, vi selv havde tidligere og se, om der er noget mere at komme efter. Det er jo vores opgave som myndighed at forlade os på vores egen vurdering. Vi kan bruge det materiale, der er fremskaffet her, men vi kan jo ikke forlade os på bankens egne vurderinger.

Både i 2007 og 2012 advarede Finanstilsynet banken om transaktioner fra mulige kriminelle russere.

Finanstilsynet vil undersøge, om ledelsen i Danske Bank agerede på advarsler, fortæller Finanstilsynets direktør, Jesper Berg.

Eksperter og politikere er enige

Beslutningen vækker glæde hos erhvervsminister Rasmus Jarlov (K):

- Det er meget naturligt. Der er rigtigt mange oplysninger, der er kommet frem i den undersøgelse fra i går. Og når der kommer nye oplysninger frem, så skal Finanstilsynet inddrage dem, så man kan vurdere, hvad der er sket i banken, og om bankens ledelse kan stilles til ansvar.

Med beslutningen om at genåbne sagen mod banken, lægger tilsynet sig op af det råd og ønske, der torsdag morgen lød fra Jakob Dedenroth Bernhoft, der er hvidvaskekspert og direktør i revisorjura.dk.

Han blev bakket op socialdemokratiets Morten Bødskov, der er formand for Erhvervs-, Vækst- og Eksportudvalget:

- Når man ser på rapporten og de skriverier, der har været, synes jeg, at der er ting, der bør undersøges. Og man bør se det i et bredere perspektiv. Det er klart, at når Danmarks største bank fremlægger en rapport, hvor man skriver, at man ikke kan komme til bunds i sagen, og sagen kan have et omfang på 1500 milliarder, synes jeg bestemt ikke, at der er et grundlag for ikke at gå ind i sagen igen, siger han og understreger, at det ifølge ham er vigtigt, at der sikres ressourcer til undersøgelsen.

Ministeren siger, at det er klart, at Finanstilsynet ikke kan matche Danske Bank i de ressourcer, der er brugt til deres interne undersøgelse, men at han klar til at hjælpe:

- Finanstilsynet skal have de ressourcer, som er nødvendige for at belyse de her sager tilstrækkeligt. De har ikke sagt til mig, at de mangler ressourcer, men jeg er meget åben for, at det også er noget, som vi kigger på, siger Rasmus Jarlov.

Dansk Bank byder en ny undersøgelse velkommen:

- Vi tager tilsynets beslutning til efterretning og står til rådighed for myndighederne. Det vil fortsat være vores mål at have en god og konstruktiv dialog med myndighederne om sagen, skriver pressechef Kenni Leth i en mail til TV 2.

Tættere på et juridisk ansvar

I 2007 blev Danske Bank advaret om, at der foregik mistænkelige overførsler i bankens filial i Estland.

Advarslerne kom dels i en kritisk inspektion fra det estiske finanstilsyn og dels fra den russiske centralbank, der rettede en bekymret henvendelse til det danske finanstilsyn.

I Danske Banks svar henviste banken til rapporten fra det estiske tilsyn. Men Danske Bank skrev fejlagtigt, at man ifølge rapporten "overholdt gældende regler" i Estland, og at det estiske tilsyn ikke havde haft nogen "væsentlige observationer".

Og det ønsker man at undgå i Finanstilsynet:

- Ja, vi skal fokusere på, om vi kan komme tættere på et juridisk ansvar. Vi skal dog huske, at Finanstilsynet ikke kan give store bøder. Det kan man i Sverige, USA og andre lande. I Danmark er arbejdsfordelingen anderledes, hvor SØIK beskæftiger sig med den del af det, siger Jesper Berg, der byder nye tiltag velkommen:

- Det tiltag, vi nu har taget, er, at bestyrelsen og direktionen skal lægge hovedet på blokken for, at de oplysninger, som de giver os, er korrekte. Og hvis andet viser sig, skal de stilles til ansvar for det over for politi eller andre myndigheder, siger Jesper Berg, der understreger, at der nu er klare spilleregler.

Vil ikke skade banken

En ny undersøgelse vil imidlertid ikke skade banken, spår Jakob Dedenroth Bernhoft.

- Lige nu står alt åbent. De har Danske Banks input til sagen. De har altså meget mere, end de havde tidligere, og på den baggrund vurderer jeg, at banken står bedre. Det er bedre for alle, at man får en uafhænging vurdering af de her ting og tager den derfra.

I maj i år vurderede Finanstilsynet, at banken ikke ikke havde haft nok kontrol med de problematiske kunder, ledelsen var blevet advaret om, og at der var blevet reageret for sent på informationer om manglende hvidvaskindsats. På baggrund af det gav Finanstilsynet otte påbud og otte påtaler til Danske Bank.

På det tidspunkt mente tilsynet dog ikke, at der var grundlag for at rejse sager mod ledelsen eller andre ansatte i banken.

Onsdag fremlagde banken en rapport, hvor det blev klart, at 15.000 kunder er under mistanke for at have hvidvasket op mod 1500 milliarder kroner i perioden 2007 til 2015.

Rapportens 90 sider kostede Danske Banks administrerende direktør Thomas Borgen jobbet. Han stopper, når der er fundet en ny. Også betyrelsesformand Ole Andersen stopper, når ”opgaven er løst”.

Onsdag vedtog regeringen, Socialdemokratiet, Dansk Folkeparti, SF og Radikale Venstre en ny aftale, der skal bekæmpe hvidvask og anden kriminel aktivitet. Blandt tiltagene er otte gange højere bøder og forbud mod veksling med 500 eurosedler i Danmark.